Zagreb, 13. ožujka 2018.g.

**Povjerenstvo za odlučivanje o sukobu interesa (u daljnjem tekstu: Povjerenstvo),** u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2., Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Gorana Lovreca, općinskog načelnika Općine Gornji Mihaljevec, za davanjem mišljenja Povjerenstva,** na 1. sjednici, održanoj 13. ožujka 2018.g., daje sljedeće:

**MIŠLJENJE**

**I. Temeljem članka 14. stavka 1. ZSSI-a i članka 20. stavka 3. ZSSI-a dužnosnik Goran Lovrec, općinski načelnik Općine Gornji Mihaljevec ne može za vrijeme obnašanja navedene dužnosti kao niti u razdoblju od 12 mjeseci od dana prestanka obnašanja iste obavljati funkciju direktora (člana uprave) trgovačkog društva Aquila d.o.o., jer to predstavlja kršenje navedenih zakonskih odredbi, slijedom čega bi bilo uputno da u svrhu razrješenja ovakve situacije podnese ostavku na funkciju direktora navedenog trgovačkog društva.**

**II. S obzirom da dužnosnik dužnost općinskog načelnika Općine Gornji Mihaljevec obnaša volonterski, bez zasnovanog radnog odnosa, nije u suprotnosti s člankom 13. stavkom 2. ZSSI-a da za vrijeme obnašanja navedene dužnosti zasnuje radni odnos u trgovačkom društvu Aquila d.o.o. i za to prima plaću.**

Obrazloženje

Zahtjev za davanjem mišljenja Povjerenstva podnio je dužnosnik Goran Lovrec, općinski načelnik Općine Gornji Mihaljevec, zastupan po punomoćniku Tomislavu Strniščaku, odvjetniku iz Čakovca. U knjigama ulazne pošte zahtjev je zaprimljen pod poslovnim brojem 711-U-499-M-26/18-01-3 dana 6. veljače 2018.g., povodom kojeg se vodi predmet broj M-26/18.

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu navedenog Zakona, stoga je i Goran Lovrec, povodom obnašanja dužnosti općinskog načelnika Općine Gornji Mihaljevec obvezan postupati sukladno odredbama ZSSI-a. Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe da li je neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva.

U zahtjevu za mišljenjem u bitnome se navodi da je odlukom Povjerenstva pokrenut postupak protiv dužnosnika zbog moguće povrede članka 14. stavka 1. ZSSI-a koja proizlazi iz obnašanja dužnosti općinskog načelnika Općine Gornji Mihaljevec te istodobnog obavljanja funkcije direktora trgovačkog društva. Dužnosnik navodi da obnaša dužnost općinskog načelnika Općine Gornji Mihaljevec u mandatu 2017.g. – 2021.g. od dana 21. svibnja 2017.g. za što izvan radnog odnosa prima mjesečnu naknadu u iznosu od 5.000,00 kn bruto na temelju odluke Općinskog vijeća Općine Gornji Mihaljevec te napominje da je istu dužnost obnašao i u mandatu 2013.g. – 2017.g.

Nadalje se u zahtjevu navodi da dužnosnik sredstva za uzdržavanje svoje malodobne djece ostvaruje kao djelatnik trgovačkog društva Aquila d.o.o. sa sjedištem na adresi Gornji Mihaljevec 29 te da ujedno obavlja i funkciju direktora navedenog trgovačkog društva, pri čemu se naglašava da je osnivač istog trgovačkog društva koje je osnovano 1994.g. dužnosnikova majka Nadica Lovrec koja je obavlja funkciju direktorice u razdoblju od 1997.g. – 2008.g. kada odlazi u mirovinu te potom funkciju direktora preuzima dužnosnik s danom 22. listopada 2008.g. Dužnosnik je s trgovačkim društvom sklopio ugovor o radu od 1995.g. temeljem čega ostvaruje prava iz mirovinskog i zdravstvenog osiguranja, a plaća za obavljanje funkcije direktora iznosi 3.982,00 neto mjesečno. Također se navodi da je osnovna djelatnost navedenog trgovačkog društva pružanje knjigovodstveno-računovodstvenih usluga te da se radi o poslovnom subjektu kojim dužnosnik upravlja zajedno s bratom i bračnim drugom koji je u 2015.g. imao dvoje zaposlenika, dužnosnika i njegova brata te je u 2016.g. zaposlena i dužnosnikova supruga.

Obzirom na okolnost da je protiv njega pokrenut postupak zbog moguće povrede ZSSI-a te obzirom da dužnosnik želi obnašati dužnost sukladno propisima, dužnosnik traži mišljenje Povjerenstva je li obvezan podnijeti ostavku na funkciju direktora trgovačkog društva Aquila d.o.o. te smije li ostati u radnom odnosu u navedenom trgovačkom društvu za svo vrijeme obnašanja dužnosti općinskog načelnika Općine Gornji Mihaljevec kako bi mogao poduzeti radnje te otkloniti sve dvojbe u najkraćem roku. Dužnosnik napominje da je u izvješću o imovinskom stanju u mandatu 2013.g. – 2017.g. naveo da obavlja funkciju direktora te da je naveo podatak o mjesečnoj naknadi koju ostvaruje za obavljanje navedene funkcije, ali da ga Povjerenstvo nije obavijestilo da se nalazi u sukobu interesa.

Dužnosnik je uz zahtjev Povjerenstvu dostavio Odluku o visini naknade za rad načelnika i zamjenika načelnika Općine Gornji Mihaljevec koju je donijelo Općinsko vijeće Općine Gornji Mihaljevec na sjednici održanoj dana 21. svibnja 2010.g., kojom se utvrđuje da općinski načelnik ima pravo na mjesečnu bruto naknadu nastalu uslijed obavljanja dužnosti u visini od 5.000,00 kn te podatak da je u smislu članka 13. Zakona o javnoj nabavi Općina Gornji Mihaljevec dana 7. lipnja 2013.g. objavila da ne smije kao javni naručitelj sklapati ugovore o javnoj nabavi s navedenim gospodarskim subjektom Aquila d.o.o..

Utvrđuje se da je Povjerenstvo u predmetu P-179/17 na 205. sjednici održanoj 11. siječnja 2018.g. odlukom, broj: 711-I-79-P-179-17/18-03-17, pokrenulo postupak za odlučivanje o sukobu interesa protiv Gorana Lovreca, općinskog načelnika Općine Gornji Mihaljevec, zbog moguće povrede članka 14. stavka 1. ZSSI-a, koja proizlazi iz istovremenog obnašanja navedene dužnosti i obavljanja funkcije direktora trgovačkog društva Aquila d.o.o.

Dužnosnik je u izvješću o imovinskom stanju koje je podnio Povjerenstvu povodom ponovnog izbora na dužnost općinskog načelnika Općine Gornji Mihaljevec dana 25. srpnja 2017.g. naveo da će navedenu dužnost obnašati volonterski, bez zasnovanog radnog odnosa za što će na mjesečnoj razini ostvarivati naknadu u iznosu od 3.000,00 kn te je naveo da je za vrijeme obnašanja iste dužnosti od poslodavca trgovačko društvo Aquila d.o.o. ostvarivao mjesečnu naknadu u iznosu od 3.900,00 kn.

Uvidom u podatke sudskog registra Trgovačkog suda u Varaždinu, Povjerenstvo je utvrdilo da je pod matičnim brojem subjekta 070030791 upisano trgovačko društvo AQUILA usluge, trgovina, društvo s ograničenom odgovornošću, čiji je jedini osnivač Nadica Lovrec, a funkciju direktora prema podacima povijesnog izvatka za navedeno trgovačko društvo od 2008.g. u kontinuitetu obavlja Goran Lovrec.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava niti obavljati poslove upravljanja u poslovnim subjektima. Prema članku 20. stavku 3. ZSSI-a obveze koje za dužnosnika proizlaze iz članka 14. ZSSI-a počinju danom stupanja na dužnost i traju dvanaest mjeseci od dana prestanka obnašanja dužnosti.

Stoga dužnosnik ne može za vrijeme obnašanja dužnosti općinskog načelnika Općine Gornji Mihaljevec, kao niti u razdoblju od 12 mjeseci od dana prestanka obnašanja iste dužnosti, obavljati funkciju direktora (člana uprave) trgovačkog društva jer je to suprotno navedenim zakonskim odredbama.

Člankom 13. stavkom 2. ZSSI-a propisano je da dužnosnici koji profesionalno obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti.

Obzirom da je dužnosnik naveo da dužnost općinskog načelnika Općine Gornji Mihaljevec obnaša volonterski, može, za vrijeme obnašanja navedene dužnosti u tom statusu, biti u radnom odnosu i obavljati poslove u trgovačkom društvu Aquila d.o.o. i od njihova obavljanja ostvarivati prihode (plaću) ukoliko se ne radi o obavljanju funkcije člana uprave ili nadzornog odbora trgovačkog društva ili o drugim poslovima upravljanja u trgovačkom društvu (npr. poslovima prokurista).

Nadalje, obzirom da je u sudski registar kao jedini osnivač trgovačkog društva Aquila d.o.o. upisana Nadica Lovrec za koju dužnosnik navodi da je njegova majka, koja se smatra članom obitelji dužnosnika iz članka 4. stavka 2. ZSSI-a, dužnosnik bi u slučaju kada bi Općina Gornji Mihaljevec stupala u poslovni odnos s navedenim poslovnim subjektom bio dužan postupiti u smislu članka 18. stavka 1. ZSSI-a.

Slijedom navedenog, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

 Nataša Novaković, dipl. iur.

Dostaviti:

1. Dužnosniku, putem punomoćnika Tomislavu Strniščaku, odvjetnik iz Čakovca, Bana Josipa Jelačića 22b
2. Dužnosnik Goran Lovrec, elektronička dostava
3. Objava na internetskoj stranici Povjerenstva
4. Pismohrana